Radonpitoisuuden pikamittaukset ovat hyvä apu radonkorjausten yhteydessä, sillä niillä voidaan jo parissa päivässä arvioida, onnistuiko radonkorjaus. Sisäilman radonpitoisuus kuitenkin vaihtelee usein voimakkaasti. Tämä vaihtelu johtuu vallitsevasta säätilasta, muun muassa ulkoilman lämpötilasta, tuulen suunnasta ja nopeudesta sekä ilmanpaineen muuttumisesta. Siksi pikamittaus ei korvaa kahden kuukauden kestoista purkkimittausta. Luotettavan tuloksen saamiseksi radonpitoisuus mitataan syyskuun alun ja toukokuun lopun välisenä aikana vähintään kaksi kuukautta kestävällä mittauksella.